Kalahari-tragedie: Gesin uitgewis ná pa ook sterf | Maroela Media
Nog 'n persoon is dood ná die brand wat Sondag in die vroeë oggendure by die Blinkwater Lodge naby die Kgalagadi-oorgrenspark in die Kalahari uitgebreek het.
Agt lede van drie gesinne is in die brand dood. Hendri Carstens (37) het Sondagaand in die waakeenheid van die Christiaan Barnard-hospitaal in Kaapstad aan sy beserings beswyk.
Inge Bauer (7) word steeds vermis. Haar ma, Madelein Bauer (36), het die brand oorleef, maar haar pa, Stefan (39), en suster Elré (4) het in voorval omgekom. Brig. Mohale Ramatseba, woordvoerder van die polisie, het bevestig dat polisielede vanoggend op die toneel is om na Inge te soek.
Frans Davin (36) ontvang tans mediese behandeling in die Melomed-hospitaal in Bellville. Sy vrou, Wilmien, en die egpaar se eenjarige babaseuntjie, Ben, is ongedeerd ná die voorval. Hul ander twee kinders, Frans (5) en Eliza (3), het in die brand omgekom.
Volgens Ramatseba sal 'n deskundige ook later vandag die toneel besoek om die oorsaak van die brand te bepaal.
"Al wat ons in dié stadium weet is dat die lodge aan die brand geraak het terwyl die gaste geslaap het," het Brian Scott, bestuurder van die Kgalagadi Lodge, vanoggend gesê.
Die Carstens-gesin en die Davin-gesin is gemeentelede van die NG Kerk in Prince Alfred Hamlet naby Ceres en die Bauer-gesin is van die Op-die-Berg-gemeente in die Koue Bokkeveld.
"Hulle was pragtige gesinne," het ds. Jan Grobbelaar van die NG Kerk in Prince Alfred Hamlet vroeër gesê.
Is daar enige "nedersettings" naby die gastehuis?
'n Vreeslike tragedie. My innige simpatie aan almal hier betrokke. Mag God se troos julle toevou in hierdie slegte tyd.